정조 22년
副護軍卜台鎭疏曰伏以臣南土遐蹤寒門末裔才無寸長之可取人又憃愚之無比粗事講誦濫叨科第者于今四十年矣點檢平生涓埃蔑效而霑濡恩渥河海莫量決科之初猥蒙我先大王特敎首付堂后係此以後出入於大朝小朝賓筵之末者不知其幾遭矣以至我聖上御極之初又以兼史昵侍近密終始二載恩私隆渥臣是何人乃以遐遠之賤品遂爲三朝之舊物至于今犬馬之齒隔死靡遠而今又以三品準職例躋頂玉之列頂踵毛髮罔非天造歸臥鄕廬歌詠聖澤因以半生履歷三朝恩遇頌道於鄕里父老則復何遺憾於未死之前也然而五雲天陛寸誠長結千里鄕園一歸無復低徊怵惕於輦轂之下者已多日矣際伏見今月初一日內下勸農綸音十行絲綸反復懇至苟非我聖上重民務本之盛意何以灼知小民之依農務之艱若是其深且切歟臣伏讀再三初不覺其欣忭鼓舞繼之以感激流涕也臣自稚年生長於田壠之間中年以後不仕于朝則退農於野才智幹能百不猶人而至於農事之勞下民之苦耳濡目染卽一老農夫也若夫淸朝之事當世之務俊彦滿朝綱紀咸張臣不敢伸喙覶縷而至於農民之利病地理之緩急常欲一效此執藝之悃以陳平日所欲言之萬一矣今幸聖諭誕敷至意惻怛此誠臣得言之秋故此昧萬死披肝膽敢陳芻蕘之說于永歸之日伏願聖明之垂察焉臣謹按天下土地之饒莫盛於雍州而以史記所稱者觀之不過爲畝收一石古所謂一石者卽我國六斗零也而稱爲上田吾東八路之肥瘠饒确臣雖未盡詳悉試以臣湖西一路論之一畝之田人力優給則秋後所收之穀出入於十斗內外者在在皆然湖西之土非足以上等言也土民之務農亦非足以能盡地力而其收穀之數比諸中國上等之田若是夥然由是觀之吾東方土地之饒足可謂無敵於天下然而上以國用則經費不足倉廩皆虛古人所謂三十年之蓄非所可論下以民業則樂歲不免於饑困一或不登壯者流離四方不然則溝壑而已賈生所云公私之積極爲哀痛者今日之謂也環方內屢千里沃壤相比不患無生穀之土矣昇平數百年人齒極繁不患無出穀之民矣所謂公私之積如是哀痛年年太甚遑遑不暇廟堂之憂尙在於年分之未均州郡之責每出於賑濟之不平簿書充牣事務繁冗是不幾於諺所謂亡羊補牢焚囷掇粒者歟不正其本而治其末用力多而得功少者天下之常理也與其汲汲於農功旣成之後曷若灌其根待枝葉之自盛也淸其源而致派流之自長也謹按聖敎欲相土宜捨水功奚爲哉大哉王言農功之所先務果莫要於興水利而古人治水之功在車有恒升玉衡翻車踏車之制皆足以激而上之轉而升之而吾東工匠之巧蓋未能審曲面勢斡運機軸如古人之成法者則水車之制縱有其法苟無其人恐不可議行於今日也在滀水則海垞有堰川渠有洑平陸有堤而海堰則洪濤出入浦土斥鹵其成也難其壞也易只可一任其起廢不可動官用興民力以期其長久之利也獨有川渠之洑平陸之堤所可致力已存者葺而完之未成者隨而起之而川渠之洑在處有之自官只許其興造觀其可成者而略有助力則不患洑渠之不多也其中平陸之隄前人功力各致其勤十頃之波足以灌萬頃之稻開閉隨時旱潦無憂其爲厚民生盡地力功利不細水利之效莫要於隄也臣嘗讀故處士柳馨遠之隨錄曰扶安之訥堤臨波之碧骨堤萬頃之黃藤堤是謂湖南三大堤忠淸全羅之稱爲湖西湖南者以此三大堤得名也當其始築之際竭一國之力以成者而中間毁棄今爲荒廢之地不過動數郡之力費數月之役依舊葺成則蘆嶺以北永無凶荒之年湖南沿海之郡可比於蘇杭近世經綸之士馨遠爲最而其言如是則此三堤之利不言可知湖南一路今年失稔朝廷方議賑飢之策而苦無其術古人必於凶年大興工役者國民兩便之道蔑有過此伏望殿下不以人微而棄其言明揀廷臣之習於此術者待明春遄興是役精抄飢民使之赴其役而食於官以至麥秋之時則此堤纔成民食將裕矣其餘諸道諸邑堤堰之載於籌司帳內者亦使之一時興造其堤旁私耕之流一竝摘發律以常典諸處堤堰能復其舊則此萬世之利也近年旱乾災未必大盛於昔日而連歲饑饉之荐臻未必專由於旱乾也臣則以爲山田大耕之漸盛而野田之乾燥專由於是也何則名山大麓樹草茂密則於是乎水有所渟潛流潤液故低下之田水氣常接雖有時月之旱不能爲災而近年以來懶農之民貪其小利千山萬麓次第燒烘卽今則山皆童濯草木俱盡時雨纔晴便已消泄無蓄因以土沙流下墳塞川渠昔日億丈之淵今爲揭厲涓流之川高於田畝故山無材木水無魚鱉川谷易處寶藏不興者皆火田之所致也臣以爲火田之律更加申嚴則山野之間兩得其利吾東水田之利甲於天下春以播種夏以鋤耘則苟非大無之年災不易入而壬辰倭奴之亂倭人逬耕於吾土敎以移秧之法蓋於鋤耘之力少勝於播種故氓俗無知徒知廣作之爲務不識鹵莽之貽害播種者絶罕移秧者居多臣請明曉州縣之吏分巡原野詳審土宜除其水根洞畓之外一凡高燥平野之處待雨種稻者一切嚴禁其移秧皆使早春乾播不遵敎令者論以當律不給年災則痼弊庶可矯而天災亦可免矣先王之法害五穀而不爲民食者不種於地服用之要雖如槮林猶加其賦近日煙茶之糜於穀其害孔甚茶之爲物飢不足爲飽寒不足爲暖無一益於生民之用而人之嗜好日甚月盛故西北之上上良田今則强半爲煙茶所占南土之民墾闢山田斬伐林木年年蠹食至於絶頂於是乎山無可用之材野有覆沙之患爲農之害漸與火粟山田者無異議者或謂煙茶生錢之道大厚於種穀宜不可禁而其所以利之者適足以害之一國之穀一國食之穀多則民自飽至於以其不可食者導民爲利使之用其力於生錢之方則宜於生穀之道當必大減而又況山野高下之處同被其害則煙茶之禁固當爲王政之所急務而但一世嗜好不可劃然禁斷以拂民志臣謂元帳之田勿許種茶又禁斸山燒林之習使高山之林木遂其生養低野之田畝俾免覆沙其爲不作無益害有益者莫此有要也牛酒松三禁實爲國家金石之典也牛以耕犁故禁其屠殺酒能糜穀故禁其釀賣松可爲材故禁其斬伐有司之所申禁已成正規下民之所持循不敢逾越而近年以來禁酒一節其法太弛酒流生禍指不勝屈而其中糜穀之害的然甚明近日京師米市之人一日所賣之酒米倍於食肆魚肉强半盡入於酒家有饌京師如是則外邑可知閭里之間糟風襲人場市之中酗鬪狼藉獄訟之煩冗風俗之淆漓職此居多臣聞壬子之冬有司之臣自京兆行禁酒之令數月之間米價頗賤魚肉之肆雜費大減其效章章而未久旋罷識者至今爲恨良可惜也然祭祀之需賓客之供飮食藥餌之資不可盡禁臣謂勿禁其私釀但禁其買賣則不過一號令之間民食之所補益決然有顯效之望也牛禁則恐不可如近日之劃然一定太無變通也農民契活吁亦可憐終歲作苦其能有卒歲之糧者蓋亦絶罕官逋私債用錢之路多資於畜牧牛之爲物自壯至於老有用者不過若干年禾多則不堪服箱勢不得不賣之屠肆且生性本不擾馴莫可耕載者亦將半焉則如許無用者皆不得閑立飼牧故出而賣之以供用錢之需至於可耕可字之牛農民愛之如愛其命雖日撻而使其賣用斷不肯爲今乃一切嚴斷被之重律泛駕僨轅之犢老敗無用之牸周處無路立而飼養初欲裕民者反又害之且百口之勞一日之樂在於歲時莫不屈指顒望以待伐牛釃酒朋集燕飮同樂昇平而在京則九街懸牌四門禁商閭里蕭然無以爲樂鄕外洞里禁吏肆行或有不堪其無用閑飼之苦一或潛屠則元正生發之時歐入牢獄刑訊刻酷怨咨載路臣謂私屠之令不可不嚴而至於一時一屠特許寬假一以使貧民得開用錢之路一以使名節同被胥悅之澤實爲無損有益之政也前代務農之政恒在於末技游食者轉以緣南畝而吾東四民之中農者甚少仕宦之門太多故僥倖選擧之望者居其一焉錢幣之權太重故馳騖牟利之業者又居一焉胥隷之數無定故萃食公門之徒者又居一焉游食之家三而耕食之家一則穀安得不貴民安得不貧其中官吏之害於農者其實則酷矣男不知耕女不知織皆能華其衣服飯稻羹魚者皆出於鶉衣鳺食之民捽草爬土中所出也是以吏民之間相爲敵讎民之視吏如畏虎狼吏之視民如已庫藏州郡之政未能靖謐者多此之由此輩可惡而亦不可無也臣謂莫如精擇而少其數精擇則可以敵多少數則簡其侵漁今以南土諸邑觀之大者或至累百小不下七八十矣以千戶內外之民欲養此許多華衣美食游手之民其勢安得不窮且困也一邑事務原不浩大錢穀甲兵亦不害其兼任量其大小定其額數大邑不過四五十小邑亦減其半必無曠廢職務之理其餘皆驅之歸農則通計八路當添屢千萬墾土之民當除屢千萬害農之人而州郡之政當益淸淨務農之政莫此爲大臣桑楡將迫首邱在卽欲以窺斑之見仰裨務本之治倘蒙不棄鄙屑或賜採納則賤臣榮幸天地莫量而更敢不度僭逾仰悉底蘊焉經曰非知之艱行之惟艱古人曰言之不行不如不言猗我殿下以上聖之德勉囿民之政前後綸綍之音非止一再糴糶變通之謨至發於問策五倫行實小學鄕射鄕飮等諸書至勤其刊布此是當日莫大之急務王政之大本也命下之日八路聳聽莫不拭目瞻天恭俟德惠之普洽而糴糶之政宿弊依舊尙無一二救正之實五倫行實小學射領等諸書今已作尊閣之古紙吾東政令素難持久朝有令而夕不行民不信之今以聖人在上萬品咸覩御極行化數十餘年八域之內庇之若天地仰之若父母殿下之所施爲孰敢不從殿下之所命令孰敢不信濱海之內皆殿下之家含生之類皆殿下之赤子而今此勸農綸音尤是莫大莫要之先務千百年一治之會也成周立國之規惟此爲先鄒聖行王之政以此爲急苟使今日之王言決然信行終焉允臧勉强行之至於有成效乃已則民有餘食國有餘財民志有定大本有立然後以聖上緝熙之學尙古之德鼓之以敎化文之以禮樂則唐虞三代之治亦是次第當然之事伏願殿下念玆在玆冀收成效惟懷永圖則臣雖退塡邱壑死無餘恨矣臣無任云云省疏具悉三日莅政之餘如物在喉者湖西之爾與湖南之張顯慶欲爲收用而特除之繁絮或近愒慢未果焉爾與顯慶皆多年兼史而爾則甄復後滿瓜陞資未爲實職顯慶壬申年登科明年爲七十猶在角圈之列也際見爾疏盛陳經綸殊可嘉也許令廟堂稟處